Bratislava 2. októbra (TASR/HSP/Foto:TASR)
Prenájom na 20 rokov zachová minimálne 140 pracovných miest
Vojenský opravárenský podnik (VOP) Nováky si od 1. januára 2013 prenajme na 20 rokov slovenská spoločnosť MSM Martin. Strategický investor za nájom štátnej akciovej spoločnosti zaplatí ročne 240.000 eur a za ďalších 10.000 eur si odkúpi skladové zásoby podniku. Zároveň sa povinne zaviaže ponechať súčasnú zamestnanosť v podniku, pričom ju dokonca plánuje zvýšiť na 140 pracovných miest.
"Zneškodnili sme časovanú bombu asi v najposlednejšom možnom čase," komentoval súčasný vývoj minister obrany Martin Glváč (Smer-SD). Víťazný investor podľa neho ponúkol výrazne lepšiu ponuku ako ďalší dvaja uchádzači, pričom zvíťazil vo všetkých kritériách, na základe ktorých rozhodla komisia ministerstva obrany. Podľa Glváča je spoločnosť napojená na firmu v Česku.
Bez štátnych zákaziek VOP Nováky nemohli prežiť
Spoločnosť bola podľa šéfa silového rezortu pred "totálnym krachom" a prežívala len vďaka štátnym zákazkám. Glváč viní zo vzniknutej situácie aj exministrov obrany Ľubomíra Galka (SaS) a Ivetu Radičovú, ktorí podľa neho neprišli so žiadnym riešením situácie. Pripomenul, že napríklad strategické hodnotenie obrany, ktoré vypracovali za Galka, o vstupe strategického partnera ani neuvažovalo. "Iste si spomínate, že za pána Galka a pani Radičovej sme tu mali tiež nevydarený pokus o skrytú privatizáciu – bol to blízky človek SDKÚ," poznamenal Glváč.
Galko: Až za môjho ministrovania sme veci začali riešiť
Galko obvinenia z nečinnosti odmieta, Glváč nimi podľa neho sleduje snahu zakryť svoju "neschopnosť urobiť zodpovedné manažérske rozhodnutie". "V čase, keď som bol ministrom obrany, sa situácia konečne začala riešiť, ale na to pán Glváč rád zabúda," poznamenal podpredseda SaS.
Pripomenul, že prenájom VOP Nováky strategickému investorovi pripúšťalo aj predchádzajúce vedenie rezortu. Či boli podmienky, za ktorých teraz k tomu došlo, skutočne výhodne, však podľa neho ukáže až čas. "Okolo toho nebolo treba pol roka chodiť, ale to bolo treba urobiť hneď. Teraz je už pomaly päť minút po 12," poznamenal exminister.
Novácka spoločnosť skončila v minulom roku so stratou viac ako 2,2 milióna eur. Vôbec najhorší hospodársky výsledok vykázala v roku 2007, keď dosiahla stratu takmer 3,8 milióna eur. Tá vznikla opravárenskému podniku aj v dôsledku tragickej udalosti, pri ktorej zahynulo osem ľudí.
Podľa posledných dostupných údajov zamestnával VOP Nováky v júli 134 zamestnancov.